b"\n_START_ARTICLE_\nR\xc3\xa9mi Fraisse\n_START_SECTION_\nResist\xc3\xa8ncia contra la presa de Sivens\n_START_PARAGRAPH_\nEl projecte de la presa de Sivens compta amb un fort rebuig per part de grups ecologistes i antidesarrollistes._NEWLINE_Pr\xc3\xa8viament a l'estiu i tamb\xc3\xa9 al setembre i l'octubre de 2014, la resist\xc3\xa8ncia al projecte provoca fins a 56 agents ferits, entre policies i gendarmes, arran de successives manifestacions. La zona de construcci\xc3\xb3 de l'embassament s'anomena Zona a defensar (ZAD) de Testet. Una ZAD consisteix a l'ocupaci\xc3\xb3 de terres o zones urbanes, aiguamolls en aquest cas, par tal de defensar la seva conservaci\xc3\xb3 en contra de grans projectes especulatius i per mitj\xc3\xa0 de l'acci\xc3\xb3 directa._NEWLINE_El 25 d'octubre de 2014, una d'aquestes manifestacions acaba amb enfrontaments. Segons la Gendarmeria, entre \xc2\xab100 i 150 anarquistes encaputxats i vestits de negre llancen artefactes incendiaris\xc2\xbb i resisteixen l'autoritat mentre que al voltant de dues mil persones es manifesten pac\xc3\xadficament.\n_START_SECTION_\nLa nit de l'enfrontament fatal\n_START_PARAGRAPH_\nSegons els familiars que estaven al lloc dels fets, poc abans de les dues de la matinada del 26 d'octubre de 2014, el jove R\xc3\xa9mi Fraisse decideix juntament amb uns amics seus apropar-se a una brega entre manifestants i forces de l'ordre, nom\xc3\xa9s per donar un cop d'ull. Quan hi van arribar, R\xc3\xa9mi s'indigna en veure el grau de viol\xc3\xa8ncia policial exercida contra els manifestants i arrenca a c\xc3\xb3rrer de manera espont\xc3\xa0nia cap al centre de la batussa, on el van perdre de vista._NEWLINE_La nit del 26 d'octubre de 2014, el cos inert de R\xc3\xa9mi Fraisse \xc3\xa9s recollit pels gendarmes, a les 2:00 al lloc dels fets.\n_START_SECTION_\nCrisi pol\xc3\xadtica i social a Fran\xc3\xa7a\n_START_PARAGRAPH_\nDe seguida s'est\xc3\xa9n la tesi d'una explosi\xc3\xb3 com a origen de la mort, fet que esdev\xc3\xa9 una q\xc3\xbcesti\xc3\xb3 d'estat._NEWLINE_El 26 d'octubre de 2014, es produeix la primera mostra de solidaritat amb R\xc3\xa9mi Fraisse a la localitat m\xc3\xa9s propera de la zona de conflicte, Gaillac, on va tenir lloc una concentraci\xc3\xb3, destrosses i crema de mobiliari urb\xc3\xa0 quan els manifestants volien dirigir-se cap a la comissaria del poble.\n_START_SECTION_\nPrimera setmana\n_START_PARAGRAPH_\nDilluns 27 d'octubre de 2014, la poblaci\xc3\xb3 ret homenatge a R\xc3\xa9mi Fraisse arreu de Fran\xc3\xa7a; les concentracions i manifestacions s'estenen a una vintena de localitats, amb forts aldarulls a Albi, tamb\xc3\xa9 propera al Testet, i d'altra banda a Nantes, ciutat que arrossega un conflicte contra la construcci\xc3\xb3 de l'aeroport de Notre-Dame-des-Landes des de fa anys. Rennes, amb menys intensitat, tamb\xc3\xa9 assisteix a barricades i contenidors cremats._NEWLINE_Dimarts 28 d'octubre de 2014, els resultats de les an\xc3\xa0lisis tornen a afavorir la tesi del llan\xc3\xa7ament d'una granada atordidora per part de la Gendarmeria francesa com a causa de la mort. El Ministre d'Interior Bernard Cazeneuve anuncia la suspensi\xc3\xb3 cautelar d'aquest tipus d'armes i acusa els ecologistes d'instrumentalitzar la mort del militant. Fran\xc3\xa7ois Hollande fa una crida a la calma i la compassi\xc3\xb3._NEWLINE_Dimecres 29 d'octubre de 2014, va haver-hi enfrontaments a Par\xc3\xads, amb m\xc3\xa9s de 200 detinguts, i es repeteixen les mostres de solidaritat a altres ciutats._NEWLINE_Dissabte 1 de novembre de 2014, els aldarulls tornen a Nantes, amb extrema viol\xc3\xa8ncia, i s'estenen amb intensitat a Tolosa i, en menor grau, a Dijon._NEWLINE_Diumenge 2 de novembre de 2014, el focus de la tensi\xc3\xb3 torna a Par\xc3\xads, on es produeixen nombroses detencions i es llencen gasos lacrim\xc3\xb2gens.\n_START_SECTION_\nSegona setmana\n_START_PARAGRAPH_\nDilluns 3 de novembre de 2014, el germ\xc3\xa0 de Wissam El Yamni, assassinat per la Gendarmeria francesa a Clermont-Ferrand el 2012, publica una carta oberta dirigida a la mare de R\xc3\xa9mi Fraisse, on q\xc3\xbcestiona les seves crides a la calma i la seva confian\xc3\xa7a en la just\xc3\xadcia._NEWLINE_Dijous 6 de novembre de 2014, convocats pel Mouvement Inter Luttes Ind\xc3\xa9pendent i sense el suport de les organitzacions estudiantils majorit\xc3\xa0ries, els estudiants ocupen una trentena d'instituts a Par\xc3\xads, dels quals 15 sostenen un bloqueig total. Per altra banda, els aldarulls reapareixen a Li\xc3\xb3, amb 18 detinguts. A m\xc3\xa9s, l'alcalde de Carhaix-Plouguer mostra la seva intenci\xc3\xb3 de fer homenatge a R\xc3\xa9mi Fraisse posant el seu nom a un carrer d'aquesta localitat._NEWLINE_Divendres 7 de novembre de 2014, una acampada en honor a R\xc3\xa9mi \xc3\xa9s desallotjada de matinada a Rouen i continuen les ocupacions d'instituts a Par\xc3\xads; segons fonts policials, en aquesta jornada hi ha 20 centres afectats._NEWLINE_Dissabte 8 de novembre de 2014, forts aldarulls esclaten a Tolosa, amb 21 detinguts i un cotxe cremat. Igualment, a Rennes la jornada acaba amb bastant viol\xc3\xa8ncia. A Par\xc3\xads torna a haver-hi enfrontaments i gasos lacrim\xc3\xb2gens. Altres manifestacions discorren sense incidents, amb autoritzaci\xc3\xb3 o sense.\n_START_SECTION_\nTercera setmana\n_START_PARAGRAPH_\nDilluns 10 de novembre de 2014, es produeixen enfrontaments i nombroses destrosses a una manifestaci\xc3\xb3 d'estudiants a Saint-Denis (Sena Saint-Denis), on hi ha 6 instituts bloquejats, mentre que a Par\xc3\xads els estudiants mantenen un bloqueig total i un altre de parcial._NEWLINE_Dimecres 12 de novembre de 2014, va haver-hi incidents entre estudiants i policia a Saint-Denis (Sena Saint-Denis), Stains i Saint-Ouen (Sena Saint-Denis), comunes situades a la perif\xc3\xa8ria nord de Par\xc3\xads, i la Universitat de Rennes 2 roman tancada tot el dia com a resposta institucional a la convocat\xc3\xb2ria d'una assemblea general per la mort de R\xc3\xa9mi Fraisse. A m\xc3\xa9s, el diari Le Monde publica la transcripci\xc3\xb3 de les converses que van tenir els gendarmes al moment d'abatre al jove ecologista, fet del qual informen els mitjans nacionals a causa de la seva gran import\xc3\xa0ncia; aquestes demostren que els gendarmes van veure amb dispositius de visi\xc3\xb3 nocturna com el cos del jove queia a terra i, en conseq\xc3\xbc\xc3\xa8ncia, van deixar de llan\xc3\xa7ar granades; en canvi, el comunicat oficial feia veure que el cos va ser trobat per atzar al mig d'una patrulla, i q\xc3\xbcestionava el vincle entre la mort del jove i els enfrontaments. L'atenci\xc3\xb3 medi\xc3\xa0tica recau per tant sobre Bernard Cazeneuve, responsable del comunicat i acusat de mentir."